b"\n_START_ARTICLE_\n\xc2\xbbWeird Al\xc2\xab Yankovic\n_START_SECTION_\nZgodnje \xc5\xbeivljenje in za\xc4\x8detek glasbene poti\n_START_PARAGRAPH_\nRodil se je o\xc4\x8detu jugoslovanskega in materi italijansko-angle\xc5\xa1kega porekla v mestu Downey v Kaliforniji, odra\xc5\xa1\xc4\x8dal pa je v sosednjem Lynwoodu. Njegova glasbena pot se je za\xc4\x8dela, ko so ga dan pred 7. rojstnim dnevom vpisali v te\xc4\x8daj igranja harmonike. Obiskoval ga je tri leta, nato pa nadaljeval s samostojnim u\xc4\x8denjem pod vplivom vzornikov, kot je bil Frankie Yankovic (s katerim nista v sorodu). Bil je nadarjen otrok - v vrtec je \xc5\xa1el leto bolj zgodaj kot vrstniki in presko\xc4\x8dil drugi razred, zaradi \xc4\x8desar ni sodeloval pri \xc5\xa1portih ter drugih prosto\xc4\x8dasnih dejavnostih z dve leti starej\xc5\xa1imi so\xc5\xa1olci. _NEWLINE_V zadnjem letniku srednje \xc5\xa1ole, leta 1976, je napisal in posnel pesmi Belvedere Crusin'  in Dr. D Superstar ter ju na kaseti poslal Dr. Dementu, voditelju komi\xc4\x8dne oddaje na lokalni radijski postaji, ki je Belvedere Cruisin' , pesem o dru\xc5\xbeinskem avtomobilu Plymouth Belvedere, takoj uvrstil v spored. Kot bruc na California Polytechnic State University je ob \xc5\xa1tudiju arhitekture delal kot DJ na univerzitetni radijski postaji. Tam si je zaradi svojega nenavadnega sloga prislu\xc5\xbeil vzdevek \xc2\xbbWeird Al\xc2\xab, ki ga uporablja \xc5\xa1e danes._NEWLINE_Leta 1979, tik pred zaklju\xc4\x8dnim letnikom, je bil na vrhu glasbenih lestvic singl \xc2\xbbMy Sharona\xc2\xab\xc2\xa0skupine The Knack. Alfred je dobil zamisel za parodijo in na strani\xc5\xa1\xc4\x8du nasproti studia posnel pesem \xc2\xbbMy Bologna\xc2\xab. Tudi to je poslal Dr. Dementu in pri poslu\xc5\xa1alcih njegove oddaje je po\xc5\xbeela veliko navdu\xc5\xa1enja. Tudi Dougu Fiegerju, pevcu The Knack, je bila pesem v\xc5\xa1e\xc4\x8d in po njegovem posredovanju pri vodstvu zalo\xc5\xbebe Capitol Records je iz\xc5\xa1la kot singl, \xc2\xbbWeird Al\xc2\xab\xc2\xa0pa je dobil polletno pogodbo pri zalo\xc5\xbebi._NEWLINE_Leto kasneje je bil \xc2\xbbWeird Al\xc2\xab\xc2\xa0Yankovic gost v oddaji Dr. Dementa, v \xc5\xbeivo naj bi posnel novo parodijo z naslovom \xc2\xbbAnother One Rides the Bus\xc2\xab\xc2\xa0(parodija \xc2\xbbAnother One Bites the Dust\xc2\xab\xc2\xa0skupine Queen). Ko je v \xc4\x8dakalnici vadil pesem, je spoznal Jona \xc2\xbbBermuda\xc2\xab Schwartza, ki mu je povedal, da je bobnar, in sprejel povabilo za skupen nastop v oddaji. Pesem, ki jo je odigral in odpel \xc2\xbbWeird Al\xc2\xab, Jon pa spremljal z bobnanjem po kov\xc4\x8dku za harmoniko, je postala tako popularna, da sta jo leto kasneje odigrala \xc5\xa1e v \xc5\xbeivo na televiziji, v pogovorni oddaji The Tomorrow Show postaje NBC.\n_START_SECTION_\nGlasbena kariera\n_START_PARAGRAPH_\nPrvo turnejo je za\xc4\x8del leta 1981 kot del Dr. Dementovega \xc5\xa1ova. Na nastopu v Phoenixu (Arizona) ga je opazil manager Jay Levey in ga vpra\xc5\xa1al, ali je kdaj razmi\xc5\xa1ljal o ustanovitvi skupine. Po pritrdilnem odgovoru je Jay organiziral avdicijo in Yankovicu ter Schwartzu sta se pridru\xc5\xbeila Steve Jay z basom in Jim West s kitaro. Njihov prvi nastop je bil 31. marca 1982._NEWLINE_Istega leta so posneli \xc2\xbbI Love Rocky Road\xc2\xab, parodijo pesmi \xc2\xbbI Love Rock 'n Roll\xc2\xab\xc2\xa0skupine Joan Jett and The Blackhearts, ki se je uvrstila na radijsko lestvico najbolj\xc5\xa1ih 40 in prinesla Yankovicu podpis pogodbe z zalo\xc5\xbebo Scotti Bros. Records. Pri tej zalo\xc5\xbebi je posnel svoja prva dva albuma, \xc2\xbbWeird Al\xc2\xab\xc2\xa0Yankovic leta 1983 in \xc2\xbbWeird Al\xc2\xab\xc2\xa0Yankovic in 3-D leta 1984. Prvi singl \xc2\xbbEat it\xc2\xab, parodija pesmi \xc2\xbbBeat it\xc2\xab\xc2\xa0Michaela Jacksona, je postal pravi hit in se uvrstil na 12. mesto Billboardove lestvice Hot 100, k \xc4\x8demur je pripomogel tudi videospot, direktna parodija Jacksonovega videospota za \xc2\xbbBeat it\xc2\xab._NEWLINE_V letih, ki so sledila, je Yankovic nadaljeval z rednim izdajanjem albumov, poleg tega pa sodeloval tudi v nekaterih drugih projektih. Leta 1991 se je skupini pridru\xc5\xbeil Rub\xc3\xa9n Valtierra s sintetizatorjem, kar je omogo\xc4\x8dilo Alu, da se je bolj posvetil petju in mu dalo ve\xc4\x8d svobode na odru. Ves \xc4\x8das sodeluje z Dr. Dementom, ki v svoje kompilacije pogosto vklju\xc4\x8duje \xc5\xa1e neizdane Alove pesmi, napisal pa je tudi Alovo biografijo za kompilacijo Permanent Record: Al In The Box (1994)._NEWLINE_Z izdajo svojega 14. albuma, Mandatory Fun leta 2014, je po 32 letih dokon\xc4\x8dno izpolnil pogodbo z zalo\xc5\xbebo RCA Records. V intervjuju ob tem dogodku je napovedal odmik od konvencionalnih na\xc4\x8dinov izdajanja glasbe v prihodnosti, kar mu bo dalo ve\xc4\x8d svobode in omogo\xc4\x8dilo hitrej\xc5\xa1e odzivanje na trende v popularni kulturi v dobi spletnih servisov za takoj\xc5\xa1njo objavo multimedijskih vsebin, kakr\xc5\xa1en je YouTube. Doseg YouTubea in drugih spletnih socialnih omre\xc5\xbeij je izkoristil \xc5\xbee za promocijo zadnjega albuma, ko je v dnevih pred izdajo vsak dan objavil po enega od osmih videospotov ter s tem gradil pri\xc4\x8dakovanje. Taktika se je obrestovala, saj je v prvem tednu prodal ve\xc4\x8d kot 100.000 izvodov in se prvi\xc4\x8d v karieri uvrstil na vrh lestvice Billboard 200.\n_START_SECTION_\nZasebno \xc5\xbeivljenje\n_START_PARAGRAPH_\nJanuarja 1998 si je dal z lasersko kirurgijo popraviti kratkovidnost in odvrgel o\xc4\x8dala, svoj za\xc5\xa1\xc4\x8ditni znak, hkrati pa obril tudi brke ter si pustil rasti lase in s tem popolnoma spremenil izgled. 10. februarja 2003 se je poro\xc4\x8dil s Suzanne Krajewski, dan kasneje se je rodila njuna h\xc4\x8derka Nina. 9. aprila 2004 sta na svojem domu v Kaliforniji umrla njegova star\xc5\xa1a zaradi zastrupitve z ogljikovim monoksidom, ki je izhajal iz pravkar pri\xc5\xbeganega kamina. Odkar mu je neki obo\xc5\xbeevalec leta 1992 podaril knjigo o zdravi prehrani, je vegetarijanec.\n_START_SECTION_\nGlasba\n_START_PARAGRAPH_\n\xc2\xbbWeird Al\xc2\xab\xc2\xa0Yankovic je najbolj poznan po parodijah sodobnih glasbenih uspe\xc5\xa1nic, poleg njih pa je pribli\xc5\xbeno polovica njegovih pesmi originalov. Njegovo delo je satira zahodne dru\xc5\xbebe, najve\xc4\x8dkrat govorijo pesmi o televiziji (celoten The TV Album), filmih (med njimi je najbolj znana The Saga Begins), prehranjevanju (celoten The Food Album) in med\xc4\x8dlove\xc5\xa1kih odnosih._NEWLINE_V parodijah posku\xc5\xa1a s skupino natan\xc4\x8dno posnemati zvok in ritem besedila izvirnika, zaradi \xc4\x8desar izpade samo besedilo \xc5\xa1e bolj komi\xc4\x8dno in banalno. Poleg tega na vsak album uvrsti \xc5\xa1e me\xc5\xa1anico refrenov popularnih radijskih hitov v stilu polke. To mu uspeva tudi zato, ker so tudi ostali \xc4\x8dlani njegove skupine vrhunski glasbeniki, multiin\xc5\xa1trumentalisti, ki so sposobni po posluhu igrati pesmi drugih avtorjev. V nekaterih drugih pesmih spet parodira celoten glasbeni slog dolo\xc4\x8dene skupine namesto enega samega hita (npr. Devo v pesmi \xc2\xbbDare to be Stupid\xc2\xab)._NEWLINE_Napisal je tudi pesmi za ve\xc4\x8d filmov (npr. \xc2\xbbThis is the life\xc2\xab\xc2\xa0za film Johnny Dangerously, \xc2\xbbPolkamon\xc2\xab\xc2\xa0za Pok\xc3\xa9mon: The Movie 2000 in parodijo uvodne pesmi iz filmov o Jamesu Bondu za film Spy Hard), vklju\xc4\x8dno s celotno glasbo za svoj film UHF._NEWLINE_S skupino koncertira ve\xc4\x8dinoma po Zdru\xc5\xbeenih dr\xc5\xbeavah Amerike in Kanadi, z izjemo Avstralije in Nove Zelandije, kamor so od\xc5\xa1li igrat po uspehu albuma Poodle Hat v Avstraliji.\n_START_SECTION_\nVideo, televizija in film\n_START_PARAGRAPH_\n\xc2\xbbWeird Al\xc2\xab\xc2\xa0v svoje videospote pogosto vklju\xc4\x8duje elemente oz. parodije elementov iz videospotov izvirnikov, ali pa se nor\xc4\x8duje iz glasbenega stila na splo\xc5\xa1no. Spot za \xc2\xbbSmells like Nirvana\xc2\xab\xc2\xa0(parodija Nirvanine pesmi \xc2\xbbSmells Like Teen Spirit\xc2\xab) je posnet na skoraj enakem ozadju kot izvirnik, v njem pa nastopa tudi ve\xc4\x8d istih igralcev. Drugi, ki posnemajo izvirnike, so videospoti za pesmi \xc2\xbbEat It\xc2\xab\xc2\xa0(vsaka scena posebej je parodija scene originalnega Jacksonovega spota za \xc2\xbbBeat it\xc2\xab), \xc2\xbbFat\xc2\xab, \xc2\xbbMoney For Nothing/Beverly Hillbillies*\xc2\xab, \xc2\xbbBedrock Anthem\xc2\xab, \xc2\xbbHeadline News\xc2\xab\xc2\xa0in \xc2\xbbWhite & Nerdy\xc2\xab._NEWLINE_Leta 1989 sta z managerjem Jayjem Levyjem napisala scenarij za film UHF, v katerem je igral tudi glavno vlogo. Film je satira televizijske in filmske industrije. Izdan je bil pod okriljem studia Orion Pictures, a ni dosegel komercialnega uspeha. Ve\xc4\x8d uspeha je prinesla \xc5\xa1ele izdaja na DVD-ju leta 2002, predvsem na ra\xc4\x8dun Yankoviceve sicer\xc5\xa1nje popularnosti._NEWLINE_Med septembrom 1987 in septembrom 1988 je vodil televizijsko serijo The Weird Al Show, poleg tega pa tudi nekaj epizod Al TV na postaji MTV, v katerih je prikazoval videospote za svoje pesmi in zre\xc5\xbeirane intervjuje z glasbeniki, katerih pesmi parodira._NEWLINE_Sam je re\xc5\xbeiral vse svoje videospote od leta 1993 dalje in dele nekaterih prej\xc5\xa1njih. Poleg tega je re\xc5\xbeiral tudi nekaj videospotov drugih glasbenikov, med njimi del spota za pesem \xc2\xbbRiver\xc2\xab\xc2\xa0skupine Hanson, \xc2\xbbRockin' the Suburbs\xc2\xab\xc2\xa0Bena Foldsa in \xc2\xbbWail\xc2\xab\xc2\xa0za John Spencer Blues Explosion. V nekaterih od teh je tudi nastopal.\n_START_SECTION_\nPosnemovalci in zmotno pripisovanje\n_START_PARAGRAPH_\nNa spletnih straneh in servisih za izmenjavo datotek kro\xc5\xbei ogromno parodij, ki jih po pomoti pripisujejo Yankovicu. Pravi, da je to njegova najve\xc4\x8dja zamera tovrstnim stranem, saj so te pesmi pogosto vulgarne, rasisti\xc4\x8dne ali vsaj slabe kvalitete, s \xc4\x8demer \xc5\xa1kodijo njegovemu ugledu. Obstaja spletna stran, ki zbira tak\xc5\xa1ne pesmi in navaja prave avtorje, najbolj\xc5\xa1a referenca pa je \xc5\xa1e vedno seznam vseh pesmi, ki jih je Al posnel."